Tencent verbrand sy vingers met Chinese rissiesous | Netwerk24
Tencent verbrand sy vingers met Chinese rissiesous
Deur Reuters 01 Julie 2020 18:46
Volgens die Chinese polisie het Tencent klaarblyklik geval vir 'n verneukspul waarin vals "amptenare" van die land se grootste vervaardiger van rissiesous, Lao Gan Ma, 'n kontrak met hom gesluit het.
Tensent is China se grootste sosialemedia-en-videospeletjieplatform. Foto: Reuters
Die internetreus het dit eers agtergekom nadat hy die regte Lao Gan Ma in kennis gestel het dat hy sy dienskontrak van $2,3 miljoen verbreek het en met 'n baie verbaasde vervaardiger te doen gekry het.
Die dispuut het vroeër vandeesweek begin nadat 'n hof in Sjenzjen gesê het dat hy op versoek van Tencent op 16,24 miljoen yuan ($2,3 miljoen) van Lao Gan Ma se bates beslag gaan lê is.
Tencent het Lao Gan Ma gedagvaar omdat die vervaardiger oënskynlik versuim het om te betaal vir 'n 2019-advertensiekontrak wat met Tencent gesluit is.
Lao Gan Ma het egter in 'n verklaring gesê hy het nooit so 'n kontrak geteken nie, en het die saak by die polisie aangegee.
Woensdag het die polisie in Goeijang gesê hulle het drie verdagtes in hegtenis geneem wat na bewering Lao Gan Ma se korporatiewe seël vervals het.
Die drie het hulle blykbaar as bemarkingsamptenare van Lao Gan Ma voorgedoen en 'n ooreenkoms met Tencent gesluit.
"Die doel was om aanlyn speletjiekodes te bekom wat Tencent weggegee het as deel van 'n promosie, wat die verdagtes toe later onwettig teen 'n wins herverkoop het," het polisie gesê.
Tencent, China se grootste videospeletjie-en-sosialemedia-maatskappy, het nie op Reuters se versoek om kommentaar gereageer nie.
Die onderwerp het vinnig een van die mees bespreekte onderwerpe op sosiale media in China geword. Op Weibo, die Chinese ekwivalent van Twitter, is die onderwerp al 230 miljoen keer gelees.
Lao Gan Ma (wat "ou peetma" beteken), met sy hoofkantoor in Goeijang, is een van China se gewildste koshandelsname en verkoop miljoene bottels van sy rooi rissiesous in die land en oorsee. – Reuters
Prosus, die maatskappy wat uit Naspers ontknoop is en waarvan Naspers 73% besit, besit nagenoeg 31% van Tencent. Netwerk24 is 'n publikasie van Media24 wat aan Naspers behoort.
Meer oor: Prosus | Naspers | Tencent | Tegnologie | Internet | Tegnologiemaatskappye | Sosiale Media